Saak teen prins Andrew geskrap ná skikking | Maroela Media
Prins Andrew (Foto: CHRIS JACKSON / POOL / AFP)
'n Regsgeding vir seksuele aanranding wat in New York teen prins Andrew deur sy jare lange aanklaer Virginia Giuffre aanhangig gemaak is, is formeel van die rol geskrap nadat die Britse koninklike 'n geldelike skikking betaal het, het hofstukke Dinsdag getoon.
Die partye het in Februarie buite die hof op 'n onbekende bedrag geskik, wat die seun van koningin Elizabeth II van die openbare vernedering van 'n hofverhoor gespaar het.
Verlede maand se ooreenkoms het verklaar dat die partye 'n mosie vir ontslag sou indien "ná Giuffre se ontvangs van die skikking", wat daarop dui dat die skikking uitbetaal is.
Giuffre (38) het gesê sy het seks gehad met Andrew toe sy 17 jaar oud – minderjarig onder Amerikaanse wetgewing – was en het hom ontmoet deur die ontslape Amerikaanse finansier Jeffrey Epstein.
Epstein het in 2019 sy eie lewe geneem in 'n New Yorkse tronksel, waar hy verhoorafwagtend was vir seksmisdade.
Die prins (61) is nie strafregtelik aangekla nie en het die bewerings teen hom ontken.
Die Daily Telegraph-koerant het berig dat Andrew 'n bedrag van £10 miljoen (sowat R200 miljoen) aan Giuffre en £2 miljoen (sowat R40 miljoen) aan 'n liefdadigheidsorganisasie vir slagoffers van sekshandel betaal het.
Andrew is in Januarie van sy militêre ererolle en koninklike beskermheerskap onthef. Hy het in 2019 uit die openbare oog as 'n toonaangewende figuur van die Britse koninklike familie verdwyn nadat hy wyd gekritiseer is vir 'n BBC-onderhoud waarin hy probeer het om homself van Giuffre se bewerings kwyt te skeld.
Lekker los gekoop. En die prokureurs lag hulle n papie, hulle sluk n groot deel van die loskoopprys
Bo blink , onder stink . Modder eiland se trots …..
Ons het 'n prez gehad wat meisies verkrag het en toe gaan stort het….. Net so erg.
Lyk my jy kan enigeiets bereik met genoeg geld! Miskien homself vry gekoop, maar die stink sal altyd aan hom wees.
Aah ja, 'n geldjie hier en 'n geldie daar, en siedaar, weg is die emosionele skade. Ek sou baie meer respek vir die dame gehad het sou sy volgehou het met die hofsaak, sonder enige skikkings. Sodat die waarheid kon uitkom…..